**Dät epene Finster**

fon Ubbo Gerdes, seeltersk fon Ingeborg Remmers

Willi Wullekop kuud sien Klokke deerätter stale, punkt holich oachte smäidens genen in´t Noaberhuus appe uur Siede fon de Häge do Jalousien hooch. Hie kuud sjo, wo die Mon dät Finster epen moakede, dät Wieuwmoanske mäd aan Ierm ful Klodere uut dän Släipkomer geen un hie dan smoals bäte hier ien ron. Foar Willi waas kloor, dät do Bee wisse in dän Boadekomer genen. Dan waas ruuchwäch een Ketiersure fon do Bee niks tou sjoon. Dan komen ze ounleken wier in dän Släipkomer tourääch, un dät Finster wude wier ticht moaked. Älke Mäiden dätsälge Spil.

Äigentliek wüül Willi deer goar nit ju hele Tied waikiekje. Man fonne Köäkene fon sin Bupperwonenge uut kuud hie juust in dän Släipkomer fon do Ljude kiekje.

Man gjucht näiskierich is hie eerste wuden, as die Noaber deer älkemoal wät fon dän Nachtdisk noom un inne Buksentaaske stoppede. Uk sien Moanske fummelde altied foar dän Spegel wät ruum, as wan ze sik Toakeloazje uumläze diede. Do kuud Willi dät nit läite, daach ieuwen mäd sin Kieker sun bitje genauer tou kiekjen.

Noa, hie waas äigentliek naan Moansk, die dät bruukte, uur Ljude tou beluurjen, man sietdäm hie wisde, dät dät een Knippe waas, wät deer de ganse Tied ap dän Nachtdisk liech un wät die Mon altied inne Taaske stete diede, waas hie läip uunräästich wuden. Un sietdäm hie meende, dät dät Moanske deer wisse jure Toakeloazje läzen hiede, kreech hie dät nit moor uut de Kop.

Hie uurlaide. Two Minuten bruukte hie bloot, bit dät hie unner waas. Aan Stap uur de Häge wäch, aan Stap truch dät Finster, aan Griep ätter ju Knippe, un …. – jee, un bloot jusälge Tied bruukte hie uk wier trääch. Un hie hied je een Ketiersure Tied. Skuul hie´t woogje?

Do Ljude in dät Hüüsken bäte de Häge wieren eerste foar een kute Tied touleken un deer wude kweden, dät deer wül Jäild bäte siet. Un – wieruum lieten jo sukke Seken uk bie epen Finster läze? Dät died je gjucht ienlede toun Stelen. Of jo him wül in Fizzier kriege skulen? Noa, dät kuud hie sik nit toanke. Deer wieren je noch moor Wonenge, fon wier uut man in dät Finster ienkiekje kude. Do Ljude moasten dan je aal fräiget wäide. Un hie skuul wül do gjuchten Woude fiende, wan´t weze moaste. Jee, hie wüül dät woogje. Dät siet so fääst in sin Kop, dät hie fluks dän uur Mäiden loosläze wüül.

Seeuwends leet geen hie al moal dät Paad in Tjüüstergen ätter, uumdät uk niks skeeuw gunge kude fon sin Ploan. Een poor oolde Stöäwele hied hie noch. Do wüül hie ounluke un ätterdäm mäd de loze Knippe in dän Kenoal ferdwiene läite.

Dän uur Mäiden waas dät dan so wied. Willi saach, wo do Bee wier dän Släipkomer ferläite dieden. Neen fieuw Minuten bruukte hie, do waas hie al truch de Häge, stappede truch dät Finster un stuud in dän Släipkomer fon do näie Noabere. Man wät do? Hie wüül juust ju Knippe un ju Toakeloazje griepe, as toumoal dät Finster bäte him tichtdrukt wude. Ju Släipkomerdore fljooch epen un die näie Noaber stuud foar him. Wät koom die him apmoal bekoand foar! „Na, Willi, koast du dät moal wier nit läite? Dät däd mie je läid, man du koast wailuke, wier du wolt, Inspektor Kuhn is altied een Treed gauer.“

*Ut: Egentlik heel up Stee. Literarisch Texten ut Oostfreesland. Aurich 2013, S. 36–37.*

Woude:

*smäidens* – morgens; *smoals* – (fast) immer; in der Regel; *ruuchwäch* – unge­fähr, etwa; *een Ketiersure* – eine Viertelstunde; *dätsälge Spil* – dasselbe Spiel; *näiskierich* – neugierig; *sien Wieuwmoanske/Moanske* – seine Frau; *Toake­loazje* – Segelausrüstung eines Schiffes; hier: Schmuck; *Kieker* – Fern­glas; *Knippe* – Porte­monnaie; *oolde Stöäwele* – alte Stiefel; *ferdwiene läite* – verschwinden lassen; *Stap*/*Treed* – Schritt, Tritt